ทิพยฯฮุบเบี้ยสินเชื่อออมสิน
ลุ้นเบี้ยรับรวมปีนี้ทะลุ 5 พันล.เพิ่ม 226%ไตรมาส 2 อนุมัติเพิ่มทุนอีก 900 ล้าน
1 มี.ค. 2556

ลุ้นเบี้ยรับรวมปีนี้ทะลุ 5 พันล.เพิ่ม 226%ไตรมาส 2 อนุมัติเพิ่มทุนอีก 900 ล้าน
บริษัททิพยประกันชีวิตตั้งเป้าเบี้ยประกันสินเชื่อ 3,500 ล้านบาท ออมสินผู้ถือหุ้นใหญ่ส่งให้ 80% 
นายศรัณย์ ลิมป์หิรัญรักษ์ กรรมการผู้อำนวยการ บริษัท ทิพยประกันชีวิตเปิดเผยว่า ปีนี้ตั้งเป้าเบี้ยประกันสินเชื่อ 3,500 ล้านบาท โดยจะมาจากธนาคารออมสิน หนึ่งในผู้ถือหุ้นใหญ่ประมาณ 80% และอีก 20% จะทำตลาดสหกรณ์ของรัฐวิสาหกิจ ซึ่งปัจจุบันมีสหกรณ์ของกรมสรรพากร ทำประกันสินเชื่อกับทางบริษัท 
นอกจากนี้ ได้ตั้งเป้าเบี้ยประกันชีวิตสามัญตั้งเป้าหมายเบี้ยรับรวมไว้ 1,000 ล้านบาท และเบี้ยประกันชีวิตกลุ่มอีก 500 ล้านบาท รวมเบี้ยรับในปีนี้ทั้งสิ้น 5,000 ล้านบาท เพิ่มขึ้น 226% จากปี 2555 ที่มีเบี้ยรับรวม 1,500 ล้านบาท
สำหรับประกันชีวิตสามัญ จะขายผ่านตัวแทน นายหน้า โดยจะเป็นเบี้ยใหม่ 500 ล้านบาท และเบี้ยต่ออายุ 500 ล้านบาท ส่วนประกันกลุ่มจะทำตลาดในกลุ่มผู้ถือหุ้นของบริษัท ซึ่งประกอบด้วย ธนาคารออมสิน กองทุนไทยบรูไน ฟันด์ บริษัท ทิพยประกันภัย และกลุ่มไทยศรีประกันภัย ในการจัดสวัสดิการแก่พนักงาน และตลาดลูกค้าของผู้ถือหุ้น
“การเติบโตที่รวดเร็วมากในปีนี้ ทำให้ผู้ถือหุ้นเห็นพ้องที่จะเพิ่มทุนให้บริษัทอีก 900 ล้านบาท ประมาณไตรมาส 2 ของปีนี้ เพื่อรองรับการขยายตัวของธุรกิจ และสร้างความแข็งแกร่งให้กับฐานะการเงิน จากปัจจุบันที่มีทุนจดทะเบียน 968 ล้านบาท” นายศรัณย์ กล่าว
นายศรัณย์ กล่าวว่า ปีนี้ตั้งเป้าหมายที่จะมีกำไรสุทธิเป็นปีแรกประมาณ 6070 ล้านบาท ซึ่งจะมาจากการลงทุน การประหยัดค่าใช้จ่าย และการรับประกันภัย โดยปีที่ผ่านมามีผลขาดทุนประมาณ 200 ล้านบาทจากการตั้งสำรอง แต่ปีนี้การเพิ่มทุนใหม่ และเบี้ยประกันภัยที่เพิ่มขึ้น จะทำให้สินทรัพย์รวมของบริษัทเพิ่มขึ้นเป็นประมาณ 6,000 ล้านบาท จากปี 2555 ที่มีสินทรัพย์รวม 2,600 ล้านบาท ผลตอบแทนจากทั้ง 3 ส่วนจะทำกำไรให้บริษัทได้
สำหรับ 2 เดือนแรก บริษัทมีเบี้ยรับรวมแล้วประมาณ 1,000 ล้านบาท จากเป้าหมาย 5,000 ล้านบาทจึงมีแนวโน้มว่าจะสามารถขยายธุรกิจได้สูงกว่าเป้าหมายที่วางไว้